SL Uradni list Evropske unije C 86/212

Stališče Sveta v prvi obravnavi z namenom sprejetja uredbe Evropskega parlamenta in Sveta o prenosljivih živalskih boleznih ter spremembi in razveljavitvi nekaterih aktov na področju zdravja živali („zakon o zdravju živali“)

(2016/C 086/02)

I. UVOD

1. Komisija je 6. maja 2013 predložila navedeni predlog, ki temelji na členu 43(2), členu 114(3) in členu 168(4)(b) PDEU.

2. Evropski parlament je mnenje v prvi obravnavi sprejel 15. aprila 2014. Evropski ekonomsko-socialni odbor je mnenje sprejel 10. decembra 2013. Odbor regij pa je sklenil, da ne bo sprejel mnenja.

3. Delovna skupina veterinarskih strokovnjakov (zdravje živali), Delovna skupina direktorjev veterinarskih uprav in Delovna skupina kmetijskih svetovalcev/atašejev so predlog obravnavale na 36 sejah pod okriljem več predsedstev.

4. Coreper (1. del) se je 17. decembra 2014 dogovoril o prvotnem pogajalskem mandatu, ki je bil nato 24. aprila 2015 spremenjen. Med latvijskim predsedovanjem je bilo organiziranih pet trialogov z Evropskim parlamentom. Na petem trialogu 1. junija 2015 sta sozakonodajalca dosegla začasni dogovor o kompromisnem besedilu, da bi bilo mogoče čim prej skleniti sporazum v fazi druge obravnave v Evropskem parlamentu. Odbor Evropskega parlamenta za kmetijstvo in razvoj podeželja je 17. junija 2015 potrdil dogovor o zadevnem kompromisnem besedilu in njegov predsednik je predsedniku Odbora stalnih predstavnikov poslal pismo, v katerem ga je obvestil, da bo – če bo Svet svoje stališče v prvi obravnavi sprejel v skladu z navedenim kompromisom – na plenarnem zasedanju priporočil, naj Parlament v drugi obravnavi brez sprememb sprejme stališče Sveta (1).

5. Svet je 14. septembra 2015 dosegel politični dogovor o kompromisnem besedilu.

II. CILJ

Splošni namen te uredbe je zagotoviti visoke standarde na področju zdravja živali in javnega zdravja v Uniji. Z njo naj bi izpolnili zaveze in vizije iz sporočila Komisije o strategiji za zdravstveno varstvo živali (2), vključno z načelom „eno zdravje“, ter z enotnim, poenostavljenim in prožnim regulativnim okvirom za zdravje živali okrepili pravni okvir za skupno politiko Unije na področju zdravja živali.

III. ANALIZA STALIŠČA SVETA V PRVI OBRAVNAVI

1. Splošno

Kompromisno besedilo, v zvezi s katerim je Svet dosegel politični dogovor, v celoti odraža kompromis, ki sta ga dosegla sozakonodajalca. Besedilo ohranja cilje predloga Komisije, hkrati pa upošteva najpomembnejše spremembe, ki jih je v prvi obravnavi sprejel Evropski parlament.

2. Glavna vprašanja

(a) Delegirana in izvedbena pooblastila

Predlagani akt bo zasnovan v obliki okvirne uredbe, s katero je Komisija pooblaščena, da številne podrobnosti te uredbe določi z delegiranimi in/ali izvedbenimi akti. Svet je med obravnavo besedila namenil posebno pozornost predlaganim pooblastilom Komisije. Načelu okvirne uredbe sicer ni nasprotoval ali ga spremenil, je pa preoblikoval precej členov, da bi bolje omejil pooblastila Komisije. V temeljni akt je bilo v več primerih vključenih nekaj bistvenih elementov.

Svet je poleg tega opredelil več „ključnih“ delegiranih in izvedbenih aktov, brez katerih zadevne uredbe ne bi bilo mogoče ustrezno uporabljati. Da bi se lahko države članice in izvajalci dejavnosti ustrezno prilagodili novim pravilom, je zahteval, naj Komisija te akte sprejme najpozneje 24 mesecev pred začetkom uporabe uredbe.

(b) Seznam bolezni

Po predlogu Komisije bi bil seznam bolezni, za katere se uporabljajo pravila za preprečevanje in obvladovanje posameznih bolezni, določena v tej uredbi („bolezni s seznama“), sprejet z izvedbenim aktom.

Svet se je po temeljiti razpravi in na izrecno zahtevo Evropskega parlamenta strinjal, da bi bilo treba seznam sprejeti kot prilogo k uredbi, razen za pet bolezni, ki naj bi nesporno izpolnjevale merila za uvrstitev na seznam in so bile zato opredeljene že v zadevnem členu uredbe.

Svet je zaostril tudi merila za pregled seznama bolezni iz priloge, opredeljena v temeljnem aktu, in sklenil, da bi morala Komisija potrebne spremembe seznama sprejeti v skladu s temi merili (in sicer z delegiranimi akti) najpozneje 24 mesecev pred začetkom veljavnosti uredbe.

Prvotni seznam iz priloge vključuje tiste bolezni, v zvezi s katerimi so v skladu z Uredbo (EU) št. 652/2014 programi njihovega izkoreninjenja, nadzora in spremljanja ali z njimi povezani nujni ukrepi upravičeni do sofinanciranja EU, razen petih navedenih bolezni, opredeljenih v samem členu uredbe.

(c) Merila za razvrščanje bolezni s seznama

Svet se je strinjal s Komisijo, da lahko slednja z izvedbenimi akti razvršča bolezni s seznama, tj. za vsako od zadevnih bolezni uporabi pravila za preprečevanje in nadzor bolezni. Da bi bil postopek razvrščanja bolj predvidljiv in pregleden, je Svet podrobneje opredelil predlagana merila, dodal nekaj novih meril in sklenil, da bodo ta merila zavezujoča. Sklenil je tudi, da se lahko merila za razvrščanje spremenijo le z rednim zakonodajnim postopkom.

(d) Netrgovski premiki hišnih živali

Uredba (EU) št. 576/2013 določa poenostavljeni postopek za premike hišnih živali, ko se v skladu z zadevno uredbo štejejo za netrgovske premike. Predlog Komisije bi razveljavil zadevno uredbo in njene določbe z izvedbenimi in delegiranimi akti vključil v zakon o zdravju živali, čeprav je bila ta uredba sprejeta šele pred kratkim. Za zagotovitev stabilnosti pravil zadevne uredbe je Svet sklenil, da bi bilo treba zadevno uredbo sicer razveljaviti s to uredbo, kljub temu pa bi jo bilo treba uporabljati še deset let. Svet je v temeljni akt poleg tega vključil večino njenih elementov.

IV. SKLEP

Stališče Sveta v prvi obravnavi v celoti odraža dogovor, ki sta ga dosegla sozakonodajalca, kot je bilo potrjeno v navedenem pismu predsednika Odbora Evropskega parlamenta za kmetijstvo in razvoj podeželja, poslanem predsedniku Odbora stalnih predstavnikov (1. del) 17. junija 2015. Svet je s sprejetjem političnega dogovora 14. septembra 2015 navedeni dogovor nato tudi odobril.

(1) Potem ko ga bodo pregledali pravniki lingvisti.

(2) Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij o novi strategiji za zdravstveno varstvo živali za Evropsko unijo (2007–2013) – „Bolje preprečiti kot zdraviti“ (13292/07 – COM(2007) 539 final).